## Pravilnik o medicinskirn indikacijama za razvrstavanje vojnih i civilnih invalida rata od I. do IV. grupe prema stupnju potrebe za njegom i pomoći druge osobe

### NN 62/1992 (3.10.1992.), Pravilnik o medicinskirn indikacijama za razvrstavanje vojnih i civilnih invalida rata od I. do IV. grupe prema stupnju potrebe za njegom i pomoći druge osobe

# MINISTARSTVO RADA I SOCIJALNE SKRBI

Na temelju članka 56. stavke 1. Zakona o zaštiti vojnih i civilnih invalida
rata ("Narodne novine", broj 33/92) ministar rada i socijalne
skrbi donosi

## PRAVILNIK

### o medicinskirn indikacijama za razvrstavanje vojnih i civilnih invalida rata od I. do IV. grupe prema stupnju potrebe za njegom i pomoći druge osobe

Članak 1.

U prvi stupanj dodatka za njegu i pomoć druge osobe razvrstavaju se
vojni i civilni invalidi I. grupe kojima je to svojstvo utvrđeno na osnovi
oštećenja organizma predviđenoga Pravilnikom za utvrđivanje postotka oštećenja
organizma vojnih i civilnih invalida rata ("Narodne novine",
broj 62/92) u Listi postotaka oštećenja organizma u slijedećim točkama:

- 56. Amputacija obiju ruku u laktu;

- 60. Amputacija obiju ruku u nadlaktici;

- 67. Eksartikulacija obiju ruku u ramenu;

- 78. Potpuna uzetost obiju ruku;

- 121 b. Eksartikulacija u kuku - obiju nogu;

- 124. Obostrana paraliza lumbosakralnoga pleksusa;

- 150 d. Klinički utvrđena epilepsija nastala zbog povrede ili bolesti,
ako su napadi vrlo česti, jedanput ili više puta dnevno;

- 157. Sljepilo, odnosno gubitak na oba oka;

- 192. Najteži slučajevi bulbarne paralize;

- 200 d. Parkinsonizam - najtežega stupnja;

- 206. Konsolidirane frakture kralješnice s flakcidnom paraplegijom
ili spastičnom paraplegijom u fleksiji - trajna nepokretnost i vezanost
za krevet;

- 207 d. Konsolidirane frakture cervikalnoga dijela kralješnice s lezijom
cervikalne medule i paretičnim pojavama na gornjim i donjim ekstremitetima
najteži oblici - invalid nepokretan i ne može se služiti rukama;

- 208 d. Ataktički sindrom nakon traume - najteži oblici - nemogućnost
kretanja zbog ataksije;

- 209 d. Klinički utvrđen polineuritički sindrom - najteži oblici -
teška oštećenja motiliteta s atrofijama, teškim trofičnim smetnjama i potpunom
uzetošću ekstremiteta - invalid nepokretan.

Vojni i civilni invalid I. grupe kod kojega postoje oštećenja organizma
iz članka 3. ovoga pravilnika i druga oštećenja koja ga (zajedno) čine
potpuno nesposobnim za obavljanje svih životnih potreba, te mu je zbog
toga potrebna neprekidna njega i pomoć druge osobe, također se razvrstava
u prvi stupanj dodatka za njegu i pomoć druge osobe.

Članak 2.

U prvi stupanj dodatka za njegu i pomoć druge osobe razvrstava se i
vojni, odnosno civilni invalid II., III. i IV. grupe kojemu je organizam
oštećen i neovisno o vojnom odnosno civilnom invaliditetu, ako mu je ukupno
oštećenje organizma jednako oštećenju predviđenom u članku 1. ovoga pravilnika.

Članak 3.

U drugi stupanj dodatka za njegu i pomoć druge osobe razvrstavaju se
vojni i civilni invalidi I. grupe kod kojih postoji bilo koje oštećenje
organizma iz Liste postotaka oštećenja organizma što nije obuhvaćeno u
članku 1. stavku 1. ovoga pravilnika.

Članak 4.

U drugi stupanj dodatka za njegu i pomoć druge osobe razvrstava se i
vojni, odnosno civilni invalid II., III. i IV. grupe kojemu je organizam
oštećen i neovisno o vojnom, odnosno civilnom invaliditetu, ako mu je ukupno
oštećenje organizma jednako oštećenju invalida I. grupe razvrstanoga u
drugi stupanj dodatka za njegu i pomoć druge osobe.

Članak 5.

Ovaj Pravilnik stupa na snagu danom objave u "Narodnim novinama".

Klasa: 011-02/92-01 / 10

Urbroj : 524-05/1-92-4

Zagreb, 1. listopada 1992.

Ministar rada i socijalne skrbi

**mr. Josip Juras, v. r.**

Pravilnik, NN 62/1992-1667